Charles Oliveira

**Čarlzas Oliveira da Silva** (, g. 1989 m. spalio 17 d.) – Brazilijos mišrių kovos menų kovotojas, kovojantis UFC organizacijoje.

Ūgis 1,78 m, svoris 70 kg. 2021 m. iškovojo UFC lengvasvorių kategorijos čempiono titulą. Oliveira laimėjo 16 UFC dvikovų atlikus skausmingą veiksmą – daugiausiai organizacijos istorijoje. Iš viso karjeroje turi 34-ias pergales.

## Karjera

### Ankstyvoji karjera
Profesionalią mišrių kovos menų karjerą pradėjo 2008 m. dalyvaudamas įvairiuose vietiniuose turnyruose. Prieš patekdamas į UFC laimėjo dvylika iš dvylikos dvikovų.

### UFC
2010 m. rugpjūčio 1 d. debiutavo UFC dvikovoje prieš Darren Elkins. Pirmajame raunde Č. Oliveira užlaužė priešininkui ranką ir laimėjo dvikovą. Jis taip pat laimėjo sekančią dvikovą prieš Efrain Escudero trečiajame raunde užsmaugus priešininką.

Gruodžio 11 d. kovėsi prieš Džimą Milerį. Dvikovą pralaimėjo pirmajame raunde, kai Oliveirai priešininkas užlaužė kelį. Tai pirmasis pralaimėjimas jo mišrių kovos menų karjeroje.

2011 m. birželio 26 d. kovėsi prieš Nik Lentz. Antrajame raunde Oliveira pataikė neleistiną smūgį iš kelio, kurio teisėjas nepastebėjo, ir Oliveira, pargriovus sužeistą priešininką, jį užsmaugė. Pasibaigus dvikovai, dėl neleistino smūgio kovos rezultatas buvo atmestas ir kova įvertinta neįvykusia.

Rugpjūčio 14 d. nokautu pralaimėjo Donaldui Serounui. Po pralaimėjimo Č. Oliveira perėjo į puslengvio svorio kategoriją.

2012 m. sausio 28 d. kovojo prieš Eric Wisely. Pirmajame raunde Oliveira laimėjo skausmingai suspaudus priešininko blauzdą – pirmą kartą UFC istorijoje. Sekančią dvikovą, kuri įvyko birželio 1 d., laimėjo užsmaugus priešininką Jonathan Brookins.

Rugsėjo 22 d. nokautu pralaimėjo prieš Kabą Svansoną, o 2013 m. liepos 6 d. vienbalsiu teisėjų nuosprendžiu pralaimėjo prieš Frenkį Edgarą.

Č. Oliveira laimėjo sekančias penkias dvikovas iš šešių (4 iš jų atlikus skausmingą veiksmą).

2016 m. rugpjūčio 27 d. kovėsi prieš Entonį Petisą. Trečiajame raunde priešininkas užsmaugė Č. Oliveirą ir laimėjo dvikovą. Oliveira taip pat lapkričio 5 d. pralaimėjo prieš Ricardo Lamas. Pralaimėjus dvi dvikovas iš eilės jis sugrįžo į lengvasvorių kategoriją.

2017 m. balandžio 8 d. laimėjo dvikovą prieš Will Brooks užsmaugus priešininką, o gruodžio 2 d. nokautu pralaimėjo prieš Polą Felderį.
Laimėjo 8 dvikovas iš eilės (5 iš jų atlikus skausmingą veiksmą) ir jam buvo suteikta galimybė kautis prieš Maiklą Čendlerį, dėl neužimto UFC lengvasvorių kategorijos čempiono titulo. Dvikova įvyko 2021 m. gegužės 15 d. ir antrajame raunde Oliveira nokautavo priešininką bei tapo svorio kategorijos čempionu.

2021 m. gruodžio 11 d. kovojo prieš Dastiną Porje. Trečiajame raunde užsmaugė priešininką ir apgynė čempiono titulą.

2022 m. gegužės 7 d. kovėsi prieš Džastiną Geičį, tačiau Oliveira svėrė 0,2 kg daugiau. Kadangi Oliveira svėrė per daug, čempiono titulas iš jo buvo atimtas ir tik Dž. Geičis galėjo iškovoti titulą. Nepaisant to, Oliveira pirmajame raunde užsmaugė priešininką ir laimėjo dvikovą.

Organizacijos nuosprendis atimti iš Č. Oliveiros čempiono titulą buvo sutiktas pasipiktinimo iš kitų kovotojų, kurie teigė, jog svarstyklės buvo brokuotos, o pats nuosprendis atimti titulą – per griežtas.

Spalio 22 d. kovėsi prieš rusą Islamą Machačevą dėl tuomet neužimto svorio kategorijos čempiono titulo. Antrajame raunde priešininkas užsmaugė Oliveirą.

2023 m. birželio 10 d. nokautu įveikė Beneilą Darjušą.

2024 m. balandžio 13 d. kovojo prieš armėną Armaną Carukijaną. Oliveira pralaimėjo dvikovą skirtingu teisėjų nuosprendžiu.

Lapkričio 16 d. vienbalsiu teisėjų nuosprendžiu įveikė Maiklą Čendlerį.

## Asmeninis gyvenimas
Oliveira vedęs ir turi dukrą. Užsiima labdaringa veikla Gvaružos bendruomenėje.

Jis turėjo trumparegystę ir nešiodavo akinius. Anot jo, kovodamas matydavo tik pusė vaizdo. 2022 m. spalį jam buvo padaryta korekcinė akių operacija.

## Mišrių kovos menų rekordas

## Nuorodos

* Č. Oliveiros mišrių kovos menų profilis

## Išnašos